पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। महिला थाने के काउंसलर्स को अब एक नई तरह की चुनौती का सामना करना पड़ रहा है। यह चुनौती है सोशल नेटवर्किंग साइट्स के कारण परिवारों में बढ़ते तनाव के मामलों का निपटारा करने की। दरअसल जहां सोशल नेटवर्किंग साइट फेसबुक दुनियाभर के लोगों को मिलाने का काम कर रही हैं, वहीं ऐसे उदाहरण भी सामने आ रहे हैं, जिनमें यह लोगों के दाम्पत्य जीवन में खटास की वजह बन रही है। ऐसे कई मामले महिला थाने में पहुंचे हैं। मंगलवार को हुई सुनवाई में एक महिला ने आरोप लगाया कि उसके पति की तीन हजार से अधिक फेसबुक फ्रेंड हैं। इनमें ज्यादातर महिलाएं हैं। वे देर रात तक उनसे चैटिंग करते रहते हैं।
महिला थाने की काउंसलर के मुताबिक यह अकेला मामला नहीं है। फेसबुक सहित अन्य सोशल नेटवर्किंग साइट्स की वजह से चैटिंग व फ्रेंड बनाने के कारण पिछले पांच माह में महिला थाने में 15 मामले पहुंचे हैं। इसमें से 8 मामलों में समझौता हो गया है, जबकि 7 मामलों में काउंसलिंग चल रही है। महिला थाने की काउंसलर रीता तुली ने बताया कि ऐसे ही एक मामले में सुमनलता शर्मा ने शिकायत की है कि पिछले एक साल से उनके पति सुरेंद्र पूरे समय मोबाइल फोन पर फेसबुक पर चैटिंग करते रहते हैं। इसी बात को लेकर उनका संबंध टूटने की कगार पर है। यह मामला फिलहाल काउंसलिंग में है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn